A4-0120/98

Päätöslauselma komission tiedonannosta neuvostolle ja Euroopan parlamentille: Toimintatapaa käsittelevä asiakirja metaanipäästöjen vähentämisestä (KOM(96)0557 - C4-0001/97)

Euroopan parlamentti, joka

- ottaa huomioon komission tiedonannon (KOM(96)0557 - C4-0001/97),

- ottaa huomioon ympäristö-, terveys- ja kuluttajansuojavaliokunnan mietinnön sekä maataloutta ja maaseudun kehittämistä käsittelevän valiokunnan ja tutkimusta, teknologista kehittämistä ja energia-asioita käsittelevän valiokunnan lausunnot (A4-0120/98),

A. ottaa huomioon EU:n sekä Maastrichtin sopimuksen että Amsterdamin sopimuksen yhteydessä tekemät kestävää kehitystä koskevat sitoumukset eli toimet ilmakehän saastumisen vähentämiseksi,

B. ottaa huomioon kesäkuussa 1992 Riossa allekirjoitetussa ilmakehän saastumisen ilmastonmuutosta koskevassa Yhdistyneiden kansakuntien puitesopimuksessa vahvistetut suuntaviivat (1993) ((EYVL L 33, 7.2.1994, s. 13.)),

C. ottaa huomioon viidennen ympäristöalan ja kestävän kehityksen poliittisen toimintaohjelman ((EYVL C 138, 17.5.1993, s. 5.)) säännökset CO2-päästöjen ja muiden kasvihuonekaasupäästöjen valvontajärjestelmien käyttöön ottamisesta yhteisössä ((EYVL L 167, 9.7.1993, s. 31.)),

D. ottaa huomioon joulukuussa 1994 kokoontuneen ympäristöministereiden neuvoston päätelmät mahdollisen strategian hyväksymisestä muiden kasvihuonekaasujen kuin CO2:n ja erityisesti metaanin ja typpioksiduulin vähentämiseksi,

E. ottaa huomioon Yhdistyneiden kansakuntien Kioton konferenssissa tekemän ilmastonmuutosta koskevan sopimuksen,

F. ottaa huomioon ns. Berliinin mandaatin mukaisesti perustetun hallitustenvälisen ilmastonmuutosryhmän vaatimukset, jotka koskevat metaanipäästöjä,

G. on tietoinen ihmisen toiminnasta aiheutuvan metaanin lähteitä koskevien toimien lisääntyneestä tehokkuudesta sekä metaanin kokonaismäärän että kyseisen kaasun lyhyen viipymäajan osalta,

H. pitää huolestuttavana sitä, että Euroopan unioni on vasta nyt liikkeellä metaanipäästöjen vähentämiseen pyrkivien toimenpiteiden ja toimien suhteen,

I. antaa suuren arvon tiedonantoon sisältyville suosituksille toimien toteuttamisesta kolmen pääasiallisen päästölähteen eli karjankasvatuksen, jätteiden ja fossiilisten polttoaineiden käytön osalta, mutta on sitä mieltä, että olisi tarkasteltava myös muita näkökohtia, kuten muut maatalouden alat (riisinviljely, kulottaminen), muut energialähteet, kuten hiiliesiintymät, muut tutkimusalueet, kuten valtameristä peräisin olevat päästöt, tai metaanin käyttöön liittyvien välineiden ja laitteiden kehittäminen,

J. ottaa huomioon entisen Neuvostoliiton alueen vanhemmissa kaasuputkiverkoissa esiintyvien metaanivuotojen aiheuttamat vakavat ongelmat,

K. katsoo, että pääsy kaasuputkiin on välttämätöntä kaatopaikkojen ja muiden metaanin lähteiden käytön kannalta,

L. katsoo, että on erittäin tärkeää ottaa kansalaiset mukaan näihin pyrkimyksiin saattamalla ongelman laajuus ihmisten tietoisuuteen, jotta he ymmärtävät, kuinka tärkeää on tottumusten muuttaminen jätehuollon kaltaisissa asioissa;

1. Pitää komission tiedonantoa myönteisenä, koska siinä mainittu perustelu metaanipäästöjen vähentämiseksi soveltuu erityisen hyvin kasvihuoneilmiön vastaiseen toimintaan metaanin ilmastollisista ominaisuuksista johtuvien kasvaneiden ilmastoon vaikuttamismahdollisuuksien myötä;

2. On suopea ajatukselle laatia yksityiskohtainen tutkimus sekä luonnollisten metaanipäästöjen että ihmisen toiminnan aiheuttamien metaanipäästöjen laajuuden ja vaikutusten arvioimiseksi EU:n alueella;

3. Katsoo, että ongelman merkittävyyden vuoksi komission on esitettävä lainsäädännöllisiä, taloudellisia ja sosiaalisia suosituksia kaikkien metaanilähteiden osalta rajoittumatta edellä mainittuun kolmeen lähteeseen, jotta saavutettaisiin käytännön ehdotusten kautta tietyn sovitun ajanjakson kuluessa metaanipäästöjen huomattava väheneminen;

4. Kehottaa komissiota esittämään näkökantansa ja vaatimuksensa kansainvälisessä keskustelussa ja ottamaan tämän keskustelun huomioon jatkettaessa asian käsittelyä;

5. Kehottaa komissiota valmistelemaan julkisten ja yksityisten ilmastonsuojelutoimenpiteiden yhteensovittamiseksi eurooppalaisen ilmastokeskuksen perustamista ja antamaan Euroopan parlamentille tietoja keskuksen perustamisessa saavutetusta edistyksestä ja sen yhteydessä esiintyneistä vaikeuksista;

6. Pitää viisaana komission ehdotusta laatia ohjelmia ja aloitteita hiiliesiintymistä ja kaatopaikoilta peräisin olevan metaanin talteenottamiseksi; katsoo, että nämä energiantuotanto-ohjelmat olisi integroitava eurooppalaisiin politiikkoihin, joita alalla pannaan tätä nykyä täytäntöön;

7. Katsoo, että pääsy kaasuputkiin on sallittava teknisesti tarkoituksenmukaisten metaanin lähteiden, kuten kaatopaikoilta tai hiiliesiintymistä saatavan metaanin tapauksissa;

8. Arvioi tarkoituksenmukaiseksi, että komissio laatii toimintasuunnitelman sellaisten metaanipäästöjen vähentämiseksi, joita ei voida hyödyntää myöhemmässä vaiheessa, kuten riisinviljelystä, kaasuputkien vuodoista ja fossiilisten polttoaineiden palamisesta aiheutuvat päästöt;

9. Pyytää komissiota varmistamaan, että vanhojen kaasuputkien korjausohjelmiin kiinnitetään riittävää huomiota jaettaessa EU:n varoja kolmansille maille, kuten erityisesti entisen Neuvostoliiton maille;

10. Kehottaa komissiota esittämään ehdotuksia sellaisille eurooppalaisille yrityksille myönnettävistä verohelpotuksista, jotka todistettavasti myötävaikuttavat CH4-päästöjen vähentämiseen kolmansissa maissa;

11. Kehottaa komissiota hyväksymään päästöjen määrällisiä vähentämisarvoja ja kokoamaan ehdottamansa toimenpiteet kvalifioituun ja ajallisesti yhteensovitettuun toimintaohjelmaan;

12. Kehottaa komissiota esittämään sellaisia ehdotuksia jätehuoltoa koskevan lainsäädännön uudistamiseksi, joiden päämääränä on jätteiden syntymisen välttäminen ja metaanipäästöjen vähentäminen varustamalla jo olemassa olevat kaatopaikat tarpeellisilla järjestelmillä tai asettamalla uusille kaatopaikoille luvan saantia koskevia kriteerejä;

13. On tietoinen metaanipäästöongelman merkittävyydestä ja katsoo, että myös se olisi otettava huomioon yhtenä tekijänä arvioitaessa nykyisen yhteisen maatalouspolitiikan eri uudistusehdotuksia, samalla tavoin kuin muut ympäristöön vaikuttavat tekijät;

14. Korostaa kuitenkin, että karjan pääluvun vähentämistä (joka on jo aloitettu esimerkiksi maitokiintiöiden, BSE-kriisin ja tuotannon laajaperäistämistoimien johdosta) ei voida jatkaa loputtomiin, ei myöskään siksi, että tuotannon vähentäminen Euroopan unionissa aiheuttaisi automaattisesti kilpailevien kolmansien maiden tuotannon lisäyksen, ja siten maailmanlaajuinen tilanne ei paljon muuttuisi;

15. Katsoo myös, että eläinten tuottavuuden lisääminen ei vaikuta helposti toteutettavalta sen ympäristövaikutusten (karjankasvatuksen keskittyminen) ja eläinten hyvinvointiin vaikuttavien tekijöiden vuoksi; sen sijaan olisi suoritettava perusteellisia tutkimuksia eläinten rehun parantamisen vaikutuksista metaanipäästöihin;

16. Katsoo, että parempia näkymiä tuntuu tarjoavan karjanlannan käsittely, joka on suuri ongelma kaikilla tehotuotannon alueilla saastevaikutustensa takia; eläinperäisen jätteen talteenottojärjestelmien ja energiantuotantoon käyttämisen yleistymisen pitäisi olla ensisijainen tavoite kaikkialla unionissa;

17. Katsoo, että tutkimuksen viidennen puiteohjelman laatimisesta ja hyväksymisestä keskusteltaessa olisi korostettava erityisesti metaanipäästöjen valvontaan ja vähentämiseen sekä niiden hyödyntämiseen pyrkiviä tutkimushankkeita riippumatta siitä, ovatko päästöt peräisin luonnollisista tai ihmisen toiminnan aiheuttamista lähteistä, ja olisi otettava huomioon tieteelliset ja tekniset näkökohdat sekä sosiaaliset ja taloudelliset seikat;

18. Pyytää komissiota tekemään tutkimuksen metaanihydraateista;

19. Pitää tarpeellisena tutkimuksen lisäämistä metaanipäästöjen vähentämiseksi kivihiilen louhinnan yhteydessä ja korostaa sellaisen tutkimuksen mahdollisuuksia, joka liittyy vielä avoimiin kysymyksiin eläinten ruuansulatuksen ja karjanlannasta johtuvien metaanipäästöjen osuudesta kasvihuoneilmiössä;

20. Ehdottaa, että Euroopan tasolla laadittaisiin asetuksia kaikkien sellaisten toimien kannustamiseksi ja edistämiseksi, joilla saattaisi olla suora tai välillinen vaikutus metaanipäästöjen vähentämiseen;

21. On sitä mieltä, että ihmisten saattaminen tietoiseksi tarpeesta vähentää metaanipäästöjä on tärkeä tekijä tämän hankkeen onnistumisessa, ja pyytää tästä syystä Euroopan komissiota edistämään tätä prosessia suosituksilla, jotka on suunnattu opetusalalle ja niille, jotka vastaavat yleisen tietoisuuden lisäämisestä tiedotusvälineiden kautta;

22. Suosittaa, että Euroopan parlamentti keskustelee vuosittain kaikkien metaanipäästöjen vähentämiseksi Euroopan alueella hyväksyttyjen toimenpiteiden täytäntöönpanon asteesta ja niiden progressiivisesta tehokkuudesta;

23. Kehottaa puhemiestään välittämään tämän päätöslauselman neuvostolle ja komissiolle.